A Bizottság 2000/22/EK irányelve

(2000. április 28.)

a keskeny nyomtávú mezőgazdasági és erdészeti traktorok vezetőülés elé szerelt, borulás hatása elleni védőszerkezeteiről szóló 87/402/EGK irányelvnek a műszaki fejlődéshez történő igazításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 2000/2/EK bizottsági irányelvvel [1] módosított, a kerekes mezőgazdasági vagy erdészeti traktorok típusjóváhagyására vonatkozó tagállami jogszabályok közelítéséről szóló, 1974. március 4-i 74/150/EGK tanácsi irányelvre [2] és különösen annak 11. cikkére,

tekintettel a legutóbb Ausztria, Finnország és Svédország csatlakozási okmányával módosított, a keskeny nyomtávú mezőgazdasági és erdészeti traktorok vezetőülés elé szerelt, borulás hatása elleni védőszerkezeteiről szóló, 1987. június 25-i 87/402/EGK tanácsi irányelvre [3] és különösen annak 11. cikkére,

mivel:

(1) A biztonság javítása érdekében pontosítani szükséges a keskeny nyomtávú, kerekes mezőgazdasági vagy erdészeti traktorok vezetőülés elé szerelt, borulás hatása elleni védőszerkezeteire vonatkozó vizsgálati módszereket a berendezések széles választékának figyelembevételével.

(2) Az ezen szerkezetekre vonatkozó vizsgálati módszereket összhangba kell hozni a Gazdasági Együttműködési és Fejlesztési Szervezetnek (OECD) a mezőgazdasági traktorok védőszerkezeteinek hivatalos vizsgálatairól szóló 6. szabályzatában meghatározott módszerekkel.

(3) A 87/402/EGK irányelvet ennek megfelelően kell módosítani.

(4) Ezen irányelvben előírt intézkedések összhangban vannak a 74/150/EGK irányelv 12. cikke által létrehozott, az irányelveknek a műszaki fejlődéshez történő hozzáigazításával foglalkozó bizottság véleményével,

ELFOGADTA EZT AZ IRÁNYELVET:

1. cikk

A 87/402/EGK irányelv I–V. és VII. melléklete az irányelv mellékletével összhangban módosul.

2. cikk

(1) 2001. július 1-jétől a tagállamok

- nem tagadhatják meg egyetlen traktortípus tekintetében sem az EK-típusjóváhagyás megadását, a 74/150/EGK irányelv 10. cikke (1) bekezdésének harmadik francia bekezdésében említett okirat kiadását, vagy a nemzeti típusjóváhagyás megadását, vagy

- nem tilthatják meg a traktorok első forgalomba helyezését,

amennyiben a szóban forgó traktorok megfelelnek az ezen irányelvvel módosított 87/402/EGK irányelv követelményeinek.

(2) 2002. január 1-jétől a tagállamok

- nem adhatnak ki többé a 74/150/EGK irányelv 10. cikke (1) bekezdésének harmadik francia bekezdésében említett okiratot olyan traktortípus vonatkozásában, amely nem felel meg az ezen irányelvvel módosított 87/402/EGK irányelv követelményeinek,

- megtagadhatják a nemzeti típusjóváhagyás megadását olyan traktortípus vonatkozásában, amely nem felel meg az ezen irányelvvel módosított 87/402/EGK irányelv követelményeinek.

3. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2001. június 30-ig megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.

4. cikk

Ez az irányelv az Európai Közösségek Hivatalos Lapjában való kihirdetését követő 20. napon lép hatályba.

5. cikk

Ennek az irányelvnek a tagállamok a címzettjei.

Kelt Brüsszelben, 2000. április 28-án.

a Bizottság részéről

Erkki Liikanen

a Bizottság tagja

[1] HL L 21., 2000.1.26., 23. o.

[2] HL L 84., 1974.3.28., 10. o.

[3] HL L 220., 1987.8.8., 1. o.

--------------------------------------------------

MELLÉKLET

A 87/402/egk irányelv i–v. és vii. melléklete a következŐképpen módosul:

1. Az I. melléklet 1. pontjának helyébe a következŐ rendelkezés lép:

"1. Az OECD 6. szabályzat [a legutóbb 1999. március 3-án módosított 1987. november 24-i C(87) 53. végleges határozat] 1. pontjának követelményeit kell alkalmazni az 1.1. pont kivételével."

2. A II. melléklet helyébe a következő melléklet lép:

II. MELLÉKLET

MŰSZAKI KÖVETELMÉNYEK

A keskenynyomtávú, kerekes mezőgazdasági vagy erdészeti traktorok vezetőülés elé szerelt borulás hatása elleni védőszerkezeteinek EK-alkatrésztípusjóváhagyására vonatkozó műszaki követelményeknek azonosnak kell lennie az OECD 6. szabályzat [a legutóbb 1999. március 3-án módosított 1987. november 24-i C(87) 53. végleges határozat] 3. pontjában felsoroltakkal. E műszaki követelményeket nem kell alkalmazni a 3. pontnak a vizsgálati jelentésre, a kisebb módosításokra és a meghatározásokra vonatkozó fejezeteinél.

3. A III., IV. és V. mellékletet el kell hagyni.

4. A VII. melléklet első francia bekezdésének helyébe a következő szöveg lép:

"– egy négyszög és benne egy kis "e". betű, majd utána az alkatrész-típusjóváhagyást megadó tagállam megkülönböztető betűjele(i) vagy száma:

1 Németország esetében; 2 Franciaország esetében; 3 Olaszország esetében; 4 Hollandia esetében; 5 Svédország esetében; 6 Belgium esetében; 9 Spanyolország esetében; 11 Egyesült Királyság esetében; 12 Ausztria esetében; 13. Luxemburg esetében; 17 Finnország esetében; 18 Dánia esetében; 21 Portugália esetében; 23 Görögország esetében; 24 Írország esetében,".

--------------------------------------------------